**Հավելված N1**

**ՀՀ կառավարության 2019 թվականի**

**-ի N -Լ որոշման**

**ԱՐԴՅՈՒՆԱԲԵՐՈՒԹՅԱՆ ՔԱՂԱՔԱԿԱՆՈՒԹՅԱՆ ՌԱԶՄԱՎԱՐՈՒԹՅՈՒՆ**

**I. Նախաբան**

1. Հայաստանի Հանրապետության տնտեսության մեջ դեռևս խորհրդային տարիներից մեծ դերակատարում է ունեցել արդյունաբերության ճյուղը: Ներկայումս էլ ճյուղը պահպանում է իր դերակատարումը:
2. Հանրապետության տնտեսության վրա համաշխարհային ֆինանսատնտեսական ճգնաժամի ազդեցությունը մեղմելու, արդյունաբերական ճյուղերի զարգացման համար նպաստավոր պայմաններ ստեղծելու, տեղական արտադրությունը խթանելու, նոր աշխատատեղեր ստեղծելու նպատակով ՀՀ կառավարության կողմից ընդունվեց «Հայաստանի Հանրապետությունում արտահանմանն ուղղված արդյունաբերական քաղաքականության ռազմավարությունը», որը միտված էր տնտեսական աճի նոր շարժիչ ոլորտների ձևավորմանն ու զարգացմանը` ի հաշիվ արտահանող և արտահանման ներուժ ունեցող ոլորտների զարգացման:
3. Հաշվի առնելով համաշխարհային շուկայում ընթացող գործընթացները, միջազգային համագործակցության տենդենցները և այն, որ զարգացումն ինքնին դինամիկ գործընթաց է, արդյունաբերության ճյուղը զարգացման մեկ այլ մակարդակ փոխելու նպատակով, անհրաժեշտություն է առաջանում նոր լրացուցիչ ռազմավարական մոտեցումների կիրառման, որտեղ հաշվի կառնվեն ներկա ժամանակաշրջանի ներքին և արտաքին մարտահրավերները:
4. Նոր` արդյունաբերության քաղաքականության ռազմավարության (այսուհետ` ռազմավարություն) անհրաժեշտությունը հիմնավորվում է նաև Հայաստանի առանձնահատկություններով, մասնավորապես փոքր շուկայի առկայությունը, արտահանման հետ կապված լոգիստիկ բարդությունները՝ պետք է շեշտադրում կատարել այն ճյուղերի զարգացմանը, որոնք կարող են ապահովել առավել բարձր ավելացված արժեք ստեղծող արտադրանք (գիտատար, նորարարական), ինչպես նաև արտահանման տեսանկյունից առավել հեշտ լոգիստիկա ունեցող:

**II.Առկա իրավիճակը և ՀՀ դիրքը արդյունաբերության զարգացման ենթատեքստում**

5․ Արդյունաբերությունը հանդիսանում է տնտեսության առանցքային ճյուղերից մեկը և 2018 թվականին կազմել է ՀՆԱ-ի մոտ 18.4 %: Վերջին տարիներին ճյուղի արտադրանքի թողարկումը գրանցում է դինամիկ աճ (գրաֆիկ 1), մասնավորապես՝ 2018 թվականին 2016 թվականի համեմատությամբ արդյունաբերական արտադրանքի ծավալն դրամային արտահայտությամբ համադրելի գներով աճել է 303.9 մլրդ դրամով կամ 21.3 %-ով: Նշված աճին նպաստել են երկու խոշոր ենթաճյուղերը՝ հանքագործությունը և մշակող արդյունաբերությունը՝ և այդ ճյուղերի արտադրանքի ծավալն համապատասխանաբար 2016 թվականի համեմատ աճել են՝ 13.6 % և 29.2 %:

**Գրաֆիկ 1**

Բացի այն, որ արդյունաբերական ճյուղը գրանցել է աճ, հատկանշական է որ 2016-2018 թվականների կտրվածքով աճի միջին տարեկան ցուցանիշը ամենաբարձրն է ԵԱՏՄ երկրների և ՀՀ-ին «նմանություն» ունեցող երկրների (օրինակ՝ Մոլդովայի) համանման ցուցանիշիներից (գրաֆիկ 2)։

**Գրաֆիկ 2**

 Մշակող արդյունաբերության արտադրանքի արտահանման աճի միջին տարեկան ցուցանիշը նույնպես բարձր է վերոնշյալ երկրներից, սակայն զիջում է Լատվիայի ցուցանիշին (գրաֆիկ 3)։

**Գրաֆիկ** **3**

6․Վերջին տարիներին արդյունաբերական արտադրանքի արտահանումը նույնպես աճի միտումներ է դրսևորում (գրաֆիկ 4), սակայն այն դեռևս ունի բավականին ներուժ։

**Գրաֆիկ 4**

Արդյունաբերական արտադրանքի արտահանման աճի տեմպերի միջին ցուցանիշը ՀՀ-ում կազմել է 114,5%։ Այն ԵԱՏՄ երկրների համեմատությամբ զիջում է բելոռուսի ցուցանիշին, իսկ մշակող արդյունաբերության նույն ցուցանիշը կազմել է 114,5% և զիջում է ՌԴ-ին (գրաֆիկներ 5,6)։ Արդյունաբերական արտադրանքի արտահանման միջին տարեկան ցուցանիշի ՌԴ-ի ցածր լինելը պայմանավորված է հանքահումքային արտադրանքի արտահանման անկմամբ, մասնավորապես նաև նավթի գներով։

**գրաֆիկ 5 Գրաֆիկ 6**

Չնայած արտահանման աճի դրական ցուցանիշներին, այնուամենայնիվ գոհացուցիչ չէ արտահանաման տեսակարար կշռի ցուցանիշը ընդհանուր արտադրանքում, և ԵԱՏՄ երկրների շարքում այս ցուցանիշով զբաղեցնում է վերջին հորիզոնականը, իսկ մշակող արդյունաբերության մեջ առաջ է գտնվում միայն ՌԴ-ից (գրաֆիկներ7,8)։

**Գրաֆիկ 7 Գրաֆիկ 8**

7․ Չնայած արդյունաբերության ճյուղում նկատվող աճի դինամիկային, այնուամենայնիվ խնդիր ունենք կապված արտադրողականության հետ։ Վերջին տարիներին այն բավականին ցածր մակարդակի վրա է, և զիջում է նաև ԵԱՏՄ երկրներին (գրաֆիկներ9,10)։

**Գրաֆիկ 9 Գրաֆիկ10**

8․ Լոգիստիկա․ ՀԲ 2007թ.-ից սկսած և երկու տարին մեկ անգամ հաշվարկում է «Լոգիստիկ արդյունավետության ինդեքսը» (ՀԲ (2018թ.)), որը արտադրանքի և առևտրային մատակարարման շղթաների էֆեկտիվության մակարդակը ներկայացնող գնահատական է: Հայաստանը 160 երկրների շարքում զբաղեցրել է 92-րդ հորիզոնականը (գրաֆիկ11)։

**ՀՀ համար Լոգիստիկ արդյունավետության ինդեքսը 2016-2018 թթ.**

|  |  |  |
| --- | --- | --- |
| Ինդեքսի ցուցանիշներ | 2016թ | 2018թ |
| Միավոր | Դիրք | Միավոր | Դիրք |
| Մաքսային ձևակերպումներ | 1.95 | 148 | 2.57 | 81 |
| Ենթակառուցվածքներ | 2.22 | 122 | 2.48 | 86 |
| Միջազգաին բեռնափոխադրումներ | 2.22 | 146 | 2.65 | 95 |
| Լոգիստիկ ծառայությունների որակ | 2.21 | 137 | 2.50 | 97 |
| Վերահսկողություն | 2.02 | 147 | 2.51 | 113 |
| Ճիշտ ժամանակին | 2.60 | 139 | 2.90 | 111 |
| **Լոգիստիկ արդյունավետության ինդեքս** | 2.2 | 141 | 2.6 | 92 |

**Գրաֆիկ 11**

**III. Ռազմավարության նպատակը**

**9․ Ռազմավարության նպատակն է ապահովել ՀՀ արդյունաբերության մրցունակության շարունակական աճը:**

10․ ՄԱԿ-ի արդյունաբերական զարգացման կազմակերպության կողմից սկսած 1990թ.-ից հաշվարկվում է «Արդյունաբերության մրցունակության ինդեքսը» (ՄԱԱԶԿ/UNIDO (2018թ.)), որը գնահատում և վերհանում է 150 երկրների արդյունաբերությունների մրցունակությունն ու արդյունաբերության ոլորտի ուժեղ ու թույլ կողմերը: Այս ինդեքսով Հայաստանը 150 երկրների մեջ զբաղեցնում է 99-րդ հորիզոնականը (գրաֆիկ 12) և Հայաստանը ներառված է միջինից ցածր քվանտիլային խմբում:

Ինդեքսը հետագայում հնարավորություն կտա գնահատել ռազմավարության արդյունավետությունը։

|  |  |  |  |
| --- | --- | --- | --- |
| **Ինդեքսի ենթաինդեքսներ** | 2015թ | 2016թ | 2017թ |
| Միավոր | Դիրք | Միավոր | Դիրք | Միավոր | Դիրք |
| **Արդյունաբերության մրցունակության ինդեքս** | **0.011** | **104** | **0.012** | **100** | **0.013** | **99** |
| **Մեկ շնչին բաժին ընկնող արդյունաբերության ավելացված արժեքի ինդեքս** | 0.01 | 92 | 0.01 | 92 | 0.02 | 92 |
| ՀՆԱ-ում արդյունաբերական արտադարանքի ավելացված արժեքի ինդեքս | 0.28 | 98 | 0.28 | 98 | 0.28 | 99 |
| Միջին և բարձր տեխնոլոգիաների կշիռը ընդհանուր արդյունաբերության ավելացված արժեքում | 0.05 | 131 | 0.05 | 131 | 0.06 | 131 |
| Արդյունաբերականացման ինտենսիվության ինդեքս | 0.16 | 127 | 0.17 | 127 | 0.17 | 128 |
| Արդյունաբերության կշիռը համաշխարհային արդյունաբերության ավելացված արժեքում | 0.00 | 115 | 0.00 | 115 | 0.00 | 114 |
| **Մեկ շնչին բաժին ընկնող արդյունաբերական արտադրանքի արտահանման ինդեքս** | 0.01 | 90 | 0.01 | 90 | 0.02 | 87 |
| Արդյունաբերական արտահանման կշիռը ընդհանուր արտահանման մեջ | 0.71 | 68 | 0.75 | 68 | 0.78 | 69 |
| Միջին և բարձր տեխնոլոգիաների կշիռը ընդհանուր արդյունաբերության արտահանման մեջ | 0.11 | 122 | 0.11 | 122 | 0.14 | 117 |
| Արդյունաբերական արտադարանքի արտահանման որակի ինդեքս | 0.41 | 92 | 0.43 | 92 | 0.46 | 81 |
| Արդյունաբերական արտադրանքի կշիռը համաշխարահային արդյունաբերության արտահանման մեջ | 0.00 | 108 | 0.00 | 108 | 0.00 | 106 |

**Գրաֆիկ 12**

**IV. Ռազմավարության թիրախները**

11. Որպես ռազմավարական թիրախ է դիտարկվում Հայաստանի արդյունաբերությունը առաջիկա հինգ տարիների ընթացքում դարձնել ամենամրցունակը տարածաշրջանի և ԵԱՏՄ երկրների արդյունաբերության ճյուղի համեմատությամբ։

Վերոնշյալ թիրախի ապահովումը հնարավոր կլինի արդյունաբերության արտադրանքի ծավալի աճի, արտահանման ծավալի աճի, արտադրողականության բարձրացման աճի և զբաղվածության ավելացման տեմպի բարձր ցուցանիշների ապահովմամբ, և հիմք ընդունելով գործող ընկերությունների կողմից իրականացվող ծրագրերը և զարգացման առկա ներուժը, ռազմավարության իրագործմամբ կապահովվի հետևյալը.

1) Արդյունաբերական արտադրանքի ծավալների շարունակական աճ տարեկան միջինը 12%-ի շրջանակներում, իսկ մշակող արդյունաբերության արտադրանքի ծավալի աճը տարեկան միջինը 15%:

2) Արդյունաբերության արտադրողականության աճ տարեկան միջինը 5,7%-ի շրջանակներում, իսկ մշակող արդյունաբերության արտադրողականության աճ տարեկան միջինը 6,5%։

3) Արդյունաբերության արտադրանքի արտահանման ծավալի շարունակական աճի ապահովում տարեկան միջինը 15%-ի շրջանակներում, իսկ մշակող արդյունաբերության արտադրանքի արտահանման ծավալի աճը տարեկան միջինը 20%-ի շրջանակներում:

4) Արդյունաբերությունում զբաղվածների շարունակական աճի ապահովում տարեկան միջինը 6%-ի շրջանակներում, իսկ մշակող արդյունաբերությունում զբաղվածների աճը տարեկան միջինը 8%-ի շրջանակներում։

5) Արդյունաբերական արտադրանքի ծավալում արդյունաբերական արտադրանքի արտահանմանծավալի տեսակարար կշռի ավելացում մինչև 60%, իսկ մշակող արդյունաբերությունում մինչև 65%։

Վերոնշյալ ցուցանիշների ապահովման արդյունքում կանխատեսվում է հետևյալ պատկերը՝

|  |  |  |
| --- | --- | --- |
|  | **2018թ․** | **2025թ** |
| Արդյունաբերական արտադրանք, մլրդ ՀՀ դրամ | 1733 | 3900 |
| Արդյունաբերական արտադրանքի արտահանում, մլրդ ՀՀ դրամ | 787,7 | 2300 |
| Արդյունաբերությունում զբաղվածների քանակը, մարդ | 89190 | 137500 |
| Արդյունաբերության արտադրողականություն տարեկան, մլն․ դրամ/մարդ | 19,5 | 28,0 |
| Մշակող արդյունաբերական արտադրանք, մլրդ ՀՀ դրամ | 1143 | 3100 |
| Մշակող արդյունաբերական արտադրանքի արտահանում, մլդ ՀՀ դրամ | 488,4 | 2000 |
| Մշակող արդյունաբերությունում զբաղվածների քանակը, մարդ | 57301 | 101000 |
| Մշակող արդյունաբերության արտադրողականություն, տարեկան մլն․ դրամ/մարդ | 20,1 | 31,0 |

**V. Ռազմավարության իրականացման սկզբունքները**

12. Հիմք ընդունելով ճյուղի զարգացման առկա վիճակը, զարգացման միտումները և միջազգային փորձը, ՀՀ կառավարությունը որդեգրում է Ռազմավարության իրականացման հետևյալ սկզբունքները`

1. Ռազմավարության իրականացման ընթացքում մինչ ռազմավարության մեկնարկն իրականացված միջոցառումների շարունակականության ապահովման սկզբունք` հաշվի առնելով ներկա մարտահրավերները.
2. Ռազմավարության իրականացման նշանակետում կլինեն **մշակող արդյունաբերության** ինչպես առկա, այնպես էլ նոր հեռանկարային ճյուղերի զարգացման սկզբունքը.
3. Ռազմավարության իրականացման նպատակով նախատեսվող գործիքները կապահովեն շրջանակային, ճյուղային և «կետային» (կոնկրետ կազմակերպություն) զարգացումը, ընդ որում կետային ներգործության գործիքները կիրառվելու են միայն այն դեպքերում, երբ՝

**ա․** Կազմակերպությունը իրականացնում է ներդրումային ծրագիր ուղղված արտահանմանը

**բ**․ Ծրագիրը պարունակում է նորարական բաղադրիչներ՝ այն է արտադրվում և արտահանվում է ապրանքատեսակ, որը մինչ այժմ չի արտահանվել կամ իրականացվում է տեխնոլոգիական վերազինման/նոր տեխնոլոգիաների կիրառման համատեքստում

**գ**․ Արտահանվող ապրանքի տնտեսական բարդության ցուցիչը գերազանցում է ՀՀ միջին ցուցիչը

1. Ռազմավարության իրականացումը պետք է նպաստի արդյունաբերության ճյուղի համար առավել կայուն և կանխատեսելի միջավայրի ձևավորմանը.
2. Ուշադրության կենտրոնում կլինի համակարգաստեղծ կազմակերպությունների ձևավորումը և մրցունակության աճը, ինչպես նաև դրանց արժեշղթաներում փոքր ու միջին կազմակերպությունների ներառման համար հնարավորությունների ստեղծումը.
3. Ռազմավարության իրականացման ընթացքում կմշակվեն և կիրագործվեն ճյուղային զարգացման հայեցակարգեր, որոնք կներառեն յուրաքանչյուր ճյուղին առանձնահատուկ մոտեցումներ, նախապես առաջնահերթ ընտրելով զարգացման ներուժ ունեցող ճյուղերը։

**VI. Ռազմավարության խնդիրները**

13․ Սույն Ռազմավարությամբ վեր են հանվել տեղական արտադրության մրցունակության վրա ազդող գործոնների հետ կապված խնդիրները և տրվում է այդ խնդիրների լուծմանն ուղղված մոտեցումները, մասնավորապես ենթադրվում է, որ մրցունակության բարձրացման համար անհրաժեշտ է, որ ազդող գործոնները արտադրություն կազմակերպող ընկերությունների համար պետք է լինեն **«էժան»։**

14․ Արդյունաբերության մրցունակության բարձրացման տեսանկյունից նախանշվում են հետևյալ խնդիրները`

1. *Արտադրողականության ցածր մակարդակ*. Այն հիմնականում պայմանավորված է արդյունաբերության ճյուղում օգտագործվող առկա տեխնոլոգիական մակարդակով, մասնավորապես՝ արդյունաբերության ճյուղերում գործում են հին սերնդի սարքավորումներ, որոնք միավոր ժամանակում թողարկում են ավելի քիչ արտադրանք, քան ժամանակակից սարքավորումները։ Բացի այդ նման սարքավորումներով թողարկվող արտդրանքի որակական հատկանիշների պահպանումը նույն պես ազդում է արտադրողականության վրա, և որպես կանոն այդ սարքավորրումները լինում են էներգատար, ինչը բերում է լրացուցիչ ծախսերի։ Այս տեսանկյունից հատկապես կարևորվում է տեխնոլոգիական վերազինման համար բարենպաստ միջավայրի ձևավորումը։
2. *Որակյալ աշխատուժի առկայության և կառավարման ցածր մակարդակ*. Արդյունաբերության մրցունակության վար մեծ առդեցություն ունի համապատասխան կադրերի բացակայությունը։ Ներկայումս ընկերությունների մոտ առկա է որակյալ աշխատուժի պակաս սկսած բանվորական կադրերից մինչև կառավարման օղակներ։ Այս առումով անհրաժեշտություն կա արտադրողներ-ուսումնական հաստատություններ արդյունավետ կապի ձևավորման առումով, որին պետք է մասնակցություն ունենա նաև պետությունը, առևտրաարդյունաբերական պալատները և արդյունաբերողների ու ճյուղային միությունները։ Աշխատուժի որակը ազդեցություն ունի նաև արտադրողականության վրա։
3. *Լոգիստիկ դժվարություններ և ենթակառուցվածքների զարգացվածության ցածր մկարդակ*. Հայսատանի Հնրապետությունից արտահանումը դեպի հիմնական շուկաներ ցամաքային ճանապարհով իրականացվում է հիմնականում ավտոտրանսպորտի միջոցով, և այլընտրանքային հնարավորությունների բացակայությունը մեծ ազդեցություն է ունենում մրցունակության անկման տեսանկյունից, մասնավորապես ցածրարժեք ապրանքների դեպքում տեղափոխման ծախսերը մեծ տեսակարար կշիռ է ունենում ապրանքի գնի ձևավորման մեջ։ Բացի այդ ավտոտրանսպորտով տեղափոխվող ապրանքները Լարսի անցակետում բախվում են հերթերի և այլ դժվարությունների, որոնք նույն պես բերում են լրացուցիչ ծախսեր և ապրանքների որակական հատկությունների կորստի։

Ծախսերի կրճատման տեսանկյունից կարևոր նշանակություն ունի միջազգայնորեն ճանաչված որակի ենթակառուցվածքների ապահովման խնդրի լուծումը։

Կարևորվում է նաև պատշաճ ենթակառուցվածքների առկայությունը, քանի որ ներքին ճանապարհային ցանցի ոչ բավարար վիճակը արտադրողների մոտ առաջացնում է լրացուցիչ ծախսեր հումքի և պատրաստի արտադրանքի տեղափոխման տրանսպորտային ծառայությունների արդյունքում, «ոչ որակյալ» էլեկտրականության և գազի մատակարարումը ուղղակիորեն թանկացնում է արտադրանքի ինքնարժեքը և այլն։

1. *Շուկաների (այդ թվում ներքին) հասանելիության և շուկաներում ներկայացվածության ցածր մակարդակ.* Տեղական արտադրանքի մրցունակության վրա մեծ ազդեցություն ունի շուկաներում ապրանքի առաջմղմանն ուղղված գործողությունների իրականացման ոչ բավարար մակարդակը, մասնավորապես ընկերություններում բացակայում է արտահանման հմտություններ ունեցող կադրերը, ցածր մակարդակով է իրականացվում շուկաներում ապրանքների ճանաչելիությանն ուղղված աշխատանքները, արտադրությունների փոքր մասշտաբները հնարավորությունհ չի տալիս խոշոր ցանցեր մուտք գործելու, շուկաների դիվերսիֆիկացման ուղղությամբ իրականացվող աշխատանքները բավարար մակարդակի չեն, արդյունավետ չի օգտագործվում ներքին շուկայի հնարավորությունները (օրինակ պետ գնումներ), բավարար աշխատանքներ չի տարվում կոոպերացիոն կապերի ձևավորման ուղղությամբ ինչպես ներքին այնպես էլ ԵԱՏՄ երկրների ընկերությունների հետ։
2. *Հումքի մատակարարման դժվարություններ և տեղական հումքի վերամշակման հնարավորությունների ոչ բավարար օգտագործման մակարդակ*. Արտադրանքի մրցունակության վրա մեծ ազդեցություն ունի համապատասխան հումքի առկայությունը։ Արդյունաբերության որոշ ճյուղեր հումքը ձեռք են բերում փոքր քանակներով, ինչը բարձրացնում է այդ նպատակով իրականացվող ծախսերը, բարդություններ է առաջանում հումքի մատակարարման լոգիստիկայի առումով։ Որոշ ճյուղերի դեպքում առկա է տեղական ռեսուրս, որը կարող է հանդիսանալ հումք այլ ճյուղերի համար (օրինակ՝ ոսկի, կաշի, բուրդ և այլն)։ Սակայն այդ ռեսուրսը հանրապետությունում դեռևս այն խուրությամբ չի վերամշակվում, որպեսզի հանդիսանա հումք մյուս ճյուղերի համար։
3. *Մատչելի ֆինանսական ռեսուրսների հասանելիության ցածր մակարդակ և արտարժույթային ռիսկեր*. Հանրապետությունում ֆինանսական ռեսուրսների մատչելիության առաումով ունենք խնդիրներ, մասնավորապես գործող վարկերի տոկոսադրույքները բարձր են մրցակից երկրների տոկոսադրույքներից, բացակայում է կամ ցածր մակարդակի վրա է գտնվում բացի վարկերից ներդրումներ իրականացնելու նպատակով ֆինանսավորման այլ աղբյուրները։ Արտահանման դեպքում առաջանում են խնդիրներ արտարժույթի կուրսի փոփոխման հետ։

**VII.Ռազմավարական ուղղություններ**

15․ Արդյունաբերության մրցունակության բարձրացումը ենթադրում է համալիր միջոցառումների իրականացում, որոնք ուղղված կլինեն վերոնշյալ խնդիրների լուծմանն։ Մրցունակության բարձրացման ռազմավարական ուղղություններն են.

1. **Արտադրողականության բարձրացման ապահովում.**

16․ Մշակող արդյունաբերության մեջ ներառված աշխատուժի արտադրողականությունը 2012-2017 թթ ժամանակաշրջանում գրանցել է աճ 1.35 անգամ: 2017 թվականին ճյուղի կողմից ստեղծվող ավելացված արժեքը աճել է 11.8 տոկոսով այն ժամանակ երբ զբաղվածությունը 10 տոկոսով, միաժամանակ մշակող արդյունաբերությունում զբաղված 1 անձի արտադրողականությունը կազմել է 2.7 հազար դրամ կամ 5.6 ԱՄՆ դոլար 1 աշխատանքային ժամում:

Չնայած այն հանգամանքի, որ աշխատանքի արտադրողականությունը աճել է տարեկան միջինում 6.2 տոկոսով, ինչը գերազանցում է OECD երկրների ցուցանիշները /բացառությամբ Իրլանդիայի և Սլովակիայի/: Սակայն աշխատանքի արտադրողականության բացարձակ մակարդակը շարունակում է զգալիորեն զիջել այնպիսի տնտեսություններին ինչպիսիք են Բելգիան`85 դոլար, Ռուսաստանի Դաշնությունը`7.3 դոլար և Բելառուսը` 7.3 դոլար, ավելին ՀՀ արտադրողականությունը զիջում է նույնիսկ հարևան Վրաստանի ցուցանիշիներին՝ 6 դոլար:

17․ Կառավարությունը նպատակ ունի զգալիորեն բարձրացնել արտադրողականության մակարդակը՝ միջնաժամկետ հատվածում գերազանցելով Ռուսաստանի Դաշնության ցուցանիշը, ինչի համար կպահանջվի առնվազն պահպանել վերջին տարիների դրական միտումը: Այս նպատակով նախատեսվում է իրականացնել գործողություններ հետևյալ ուղղություններով՝

**1․1 ) Տեխնոլոգիական վերազինում և նորարարության խթանում**

18․ Համախառն կուտակման մակարդակը մշակող արդյունաբերության ճյուղում անհանգստության տեղիք է տալիս: 2017 թվականին ներդրումների և ավելացված արժեքի հարաբերությունը կազմել է 5.2 տոկոս՝ այսպիսի ցածր ներդրումների մակարդակը հուշում է, որ ճյուղի երկարաժամկետ մրցունակությունը և արտադրողականությունը վտանգված են:

19․ Ավելին, համաձայն ապագայի արդյունաբերությանը պատրաստվածության ինդեքսի ՕՈՒՆ և տեխնոլոգիաների տրանսֆեր ենթաբաղադրիչի ՀՀ-ն զբաղեցնում է 74-րդ հորիզոնականը 100 երկրների ցանկում, նույն զեկույցի «Ձեռնարկությանտեխնոլոգիայի կլանման մակարդակ» (Firm-level technology absorption) ենթաբաղադրիչով ՀՀ-ն 65-րդն է:

*20․ Կառավարության նպատակն է նպաստել կազմակերպությունների կողմից ժամանակակից տեխնոլոգիաներով արագացված վերազինմանը և նորարարությունների ներդրմանը, ինչպես նաև դրանց օգտագործմամբ նոր ձեռնարկությունների հիմնադրմանը և կայացմանը:*

21․ Այս տեսանկյունից անհրաժեշտ է հասցեական պետական քաղաքականության իրականացում, որը կապահովի ներդրումների իրականացումը տեխնոլոգիական վերազինման նպատակով, գործող ընկերություններում նորարարությունների կիրառման ու նորարարությունների հիման վրա նոր արտադրությունների ստեղծման: Մասնավորապես՝

**ա.** Կապիտալ և արտադրության կազմակերպմանը օժանդակող միջոցների ներկրման ժամանակ կբացառվեն սահմանին հարկերի գանձման ընթացակարգերը:

**բ.** Կմշակվեն պետական աջակցության գործիքներ, որոնք կխթանեն ներդրումները` տեխնոլոգիական վերազինման, նորարարությունների ներդրման գործընթացին՝ կկիրառվեն դրամաշնորհների ու սուբսիդիաների, ինչպես նաև մատչելի պայմաններով երկարաժամկետ վարկային միջոցների տրամադրում, ֆինանսական աջակցության մեխանիզմների և նպաստող հարկային դաշտի ձևավորում:

**գ.** Կիրականացվի լիզինգի տրամադրման ոլորտների և ուղղությունների ընդլայնման հնարարվորությունների ուսումնասիրություն։

**դ.** Արտադրողականության բարձրացման նպատակով, կիրականացվեն աշխատանքներ և կտրամադրվի օժանդակություն բարձրարժեք արտադրանքի (օրինակ՝ տեքստիլում բրենդային ապրանքների, սեփական բրենդների ստեղծում) արտադրության կազմակերպմանը։

**ե.** Կստեղծվի նորարարության համար արդյունավետ էկոհամակարգեր։

**զ.** Միջազգային համագործակցության խթանում տեխնոլոգիաների և նորարարությունների ոլորտում։

**է.** Կխթանվի հայկական տեխնոլոգիական ընկերությունների կողմից մշակված և արտադրված տեխնոլոգիաների ներդրումը տեղական արդյունաբերական ընկերություններում։

**1․2 ) Մասնագիտական կարողությունների զարգացման խթանում**

22․ Մրցունակության բարձրացման, ինչպես նաև բիզնես կառավարման մշակույթի զարգացման նպատակով կառավարությւնը նախատեսում է աջակցել համապատասխան մասնագիտական կարողությունների զարգացումը: Մշակող արդյունաբերության կողմից պահանջվող կարողությունների բացը զգալիորեն սահմանափակում է ճյուղի գլոբալ մրցունակության աճը։ Ներկայիս դրությամբ արդյունաբերության զբաղվածությունը կազմում է 89 հազար մարդ, որոնցից 57 հազարը զբաղված է մշակող արդյունաբերության ոլորտում:

23․ Համաձայն ներառական զարգացման ինդեքսի «Հմուտ աշխատուժ գտնելու դյուրինություն» (Ease of Finding Skilled Employees) բաղադրիչի միավորը կազմում է 3,47 հնարավոր 7-ից Հայաստանի Հանրապետությունը համադրելի երկրների շարքում ներառված է ստորին 20%-ում: Նույն ինդեքսի «Ամբողջական հարկային գործիք» (Total Tax Wedge (% of labor costs)) բաղադրիչում ՀՀ-ն զբաղեցնում է 22-րդ հորիզոնականը համադրելի 37 երկրների շարքում:

24․ Գլոբալ մրցունակության ինդեքսի աշխատակազմի վերապատրաստումը բաղադրիչում ՀՀ-ն զբաղեցնում է 94-րդ հորիզոնականը 140 երկրների շարքում:

*25․ Կառավարության նպատակն է հանդիսանալու ապահովել մշակող արդյունաբերության կողմից պահանջվող մասնագետների առաջարկի այնպիսի մակարդակ, որը կապահովի վերջիններիս հասանելի և միջազգային մակարդակով մատչելի լինելը:*

Այս առումով՝

**ա**․ Շարունակական կբացահայտվի անհրաժեշտ կադրային պահանջարկը, որակավորումների ցանկը և կիրականացվեն համապատասխան կադրերի պատրաստման և վերապատրաստման միջոցառումներ:

**բ**․ Կիրականացվի ընկերությունների աշխատուժի վերապատրաստման նպատակային ծրագրերի համաֆինանսավորում։

**գ․** Կխթանվի շահառուների միջև համագործակցությունը՝ մասնավոր հատված, բուհեր, գիտահետազոտական ինստիտուտներ և նորարարության այլ կենտրոններ։

**դ**․ Կստեղծվի կոնկրետ ոլորտային ուղվածություն ունեցող որոշ մասնագիտությունների պատրաստման կենտրոններ, միջազգային փորձի ներգրավմամբ։

**ե․** Սփյուրքի և զարգացած երկրների փորձի փոխանակում և ներդրում։

1. **Լոգիստիկայի և ենթակառուցվածքների զարգացման ապահովում.**

26․ Հայաստանի Հանրապետության աշխարհագրական դիրքը հանդիսանում է ՀՀ մշակող արդյունաբերության մրցունակության աճի առաջնային մարտահրավերներից մեկը: Իսկապես արտաքին առևտրի ինդեքսում Հայաստանի Հանրապետությունը զբաղեցնում է ծայրահեղ ցածր դիրքեր այնպիսի ենթաբաղադրիչներում ինչպիսին են օրինակ «Առաքումները ժամանակին նպատակակետին հասցնելը» (Timeliness of shipments in reaching destination)-124/136:

**2․1) Ներքին ենթակառուցվածքների զարգացում**

27․ Ներքին ենթակառուցվածքների զարգացվածության մակարդակը նույնպես գտնվում է ոչ բավարար վիճակում, դրա մասին է վկայում նաև Համաշխարհային մրցունակության ինդեքսի «Ճանապաչհների կապվածություն» (GCI Road connectivity index) 112/136, «Տրանսպորտի ենթակառուցվածքների» (RFFP Transport infrastructure 0-100 (best)) 71/100, «Երկաթուղային ենթակառուցվածքների որակի» (ETI Quality of railroad infrastructure) 66/106, «Ճանապարհների որակի» (GCI Quality of roads) 85/140 ինդեքսները։

28․ Ներքին ենթակառուցվածքների «որակյալ» գործունեությունը նույնպես դրական կազդի մրցումակության վրա, մասնավորապես արտադրության և տեղափոխման փուլերում նպաստելով արտադրանքի որակի պահպանմանը և հավելյալ ծախսերի չառաջացմանը մասնավորապես գազի և էկեկտրաէներգիաի նորմերին համապատասխան մատակարարումը հնարավորություն կտա տեխնոլոգիական պրոցեսների արդյունավետ իրականացմանը, իսկ ներքին ճանապարհային ցանցի բարելավումը կնպաստի ծախսերի և ժամանակի կրճատմանը։

29․ Արտադրանքի մրցունակության բարձրացման առումով հանրապետությունում միջազգայնորեն ճանաշված որակի ենթակառուցվածքների առկայությունը մեծ դերակատարություն կունենա։ Այն կհեշտացնի սերտեֆիկացման պրոցեսները, նպաստելով նաև այդ ուղղությամբ ծախսերի կրճատմանը։

30․ Արտադրանքի մրցունակության բարձրացման համար, ոչ պակաս կարևոր է նաև արտադրության կազմակերպման համար անհրաժեշտ միջավայրը։ Դեռևս խորհրդային ժամանակներից արդյունաբերական կազմակերպությունները գործում էին հանրապետության տարբեր շրջաններում և քաղաքներում: Դրա արդյունքում մի շարք քաղաքներ մասնագիտացված էին որոշ ուղղություններով (օրինակ` Չարենցավանը` մեքենաշինությամբ, Գյումրին` տեքստիլ արդյունաբերությամբ և այլն ): Հանրապետության մարզերում դեռևս որոշակիորեն պահպանված են և՛ արտադրական հնարավորությունները, և՛ ավանդույթները: Հարկ է նշել, որ հանրապետության այն տարածաշրջանները, որտեղ զարգացած է եղել արդյունաբերությունը առկա է նաև արդյունաբերության համար անհրաժեշտ ենթակառուցվածք, ինչը հնարավոր կլինի որոշակի ներդրումների արդյունքում այն համապատասխանեցնել արդի պահանջներին ձևավորելով համապատասխան միջավայր:

*31․ Այս առումով անհրաժեշտ է ապահովել երկրի ներսում միջանկյալ սպառման ապրանքների և աշխատուժի մոբիլության բարձր մակարդակ՝ շարունակական բարելավելով ճանապարհային ցանցը: Առաջնահերթություն են հանդիսանալու՝ դեպի հիմնական արտահանման շուկաներ ելք ապահովող միջպետական ճանապարհները և արտահանող կազմակերպություններ պարունակող համայքների ճանապարհները և նպաստող այլ ենթակառուցվածքների զարգացումը, մասնավորապես կիրականացվի՝*

**ա․** Ներքին ճանապարհային ցանցի բարելավման ապահովում։

**բ**․ Արդյունաբերական գոտիների ձևավորման և կառավարման մոդելի մշակում` միջազգային փորձի կիրառմամբ:

**գ**․ ՀՀ մաքսակետերի արդիականացում։

**դ․** Ապրանքների վաճառքի էլեկտրենային հարթակների ձևավորման աջակցություն։

**ե**․ Արդյունաբերական գոտիների ստեղծման պիլոտային ծրագրի մշակում և իրագործում:

**զ**․Խթանել էներգետիկ ենթակառուցվածքների շարունակական կատարելագործմանը։

**է․** Որակի ենթակառուցվածքների զարգացման ապահովում, մասնավորապես լաբորատորիաների միջազգային հավաստագրում և աշխատուժի վերապատրաստում։

**2․2) Լոգիստիկայի զարգացման և բարելավման ապահովում**

32․ Տեղական արտադրանքի մրցունակության վրա մեծ ազդեցություն ունեցող գործոններից հանդիսանում է լոգիստիկայի կազմակերպումը։ Տեղական արտադրության զարգացման հեռանկարը հիմնականում պայմանավորված է արտահանման զարգացմամբ։ Այս առումով ապրանքների պահեստավորման և տեղափոխման ոչ արդյունավետ կազմակերպումը կարող է բերել հավելյալ ծախեսերի և ապրանքի թանկացման։ Բացի արտահանումից լոգիստիկայի արդյունավետությունը կարևորվում է նաև հումքի մատակարարման տեսանկյունից։

33․ Արտահանվող ապրանքների գերակշիռ մասը տեղափոխվում է ավտոտրանսպորտի միջոցով, և հարկ է նշել, որ մշակող արդյունաբերության հիմնական շուկան ԵԱՏՄ երկրներն են։

34․ ՀԲ 2007թ.-ից սկսած և երկու տարին մեկ անգամ հաշվարկում է «Լոգիստիկ արդյունավետության ինդեքսը» (ՀԲ (2018թ.)), որը արտադրանքի և առևտրային մատակարարման շղթաների էֆեկտիվության մակարդակը ներկայացնող գնահատական է: Հայաստանը 160 երկրների շարքում զբաղեցրել է 92-րդ հորիզոնականը։

35․ *Մրցունակության համար խնդիրներ են ստեղծում նաև երկրի սահմաններից դուրս գտնվող լոգիստիկ նեղանցքները, ինչպիսիք են օրինակ Լարսը: Կառավարությունը նպատակադրվում է վերհանել բոլոր համանման նեղանցքները և մշակել դրանց լուծումները՝ նպատակ ունենալով նվազեցնել ՀՀ միջազգային առևտրային հոսքերում առկա ռիսկերը և նվազեցնել արտահանման և ներմուծման հետ կապված լոգիստիկ անորոշությունները, ռիսկերը և ծախսերը:*

37․ Այսպես արտաքին առևտրի ինդեքսում ՀՀ-ն գրանցել է ցածր արդյունքներ այնպիսի ենթաբաղադրիչներում ինչպիսիք են մաքսային բացթողման գործընթացը, արտահանման համար պահանջվող փաստաթղթային ծախսերը և սահմանին ժամանակի ծախսերը և այլն /տես հավելված 1/ իսկ նույն ինդեքսի «Առաքման դյուրինությունը և մատչելիությունը» (Ease and affordability of shipment) ենթաբաղադրիչում ՀՀ-ն զբաղեցնում է 128-րդ հորիզնոականը 136 երկրների շարքում:

38․ Այս առումով կառավարությունը կիրականացնի՝

**ա**․ Պետական աջակցության նոր գործիքների մշակում և ներդրում, մասնավորապես` աջակցության գործիքների կիրառում, որոնք կբերեն ինքնարժեքի նվազեցմանը (տրանսպորտային և այլ ենթակառուցվածքային ծախսերի մասնակի սուբսիդավորում, և այլն)։

**բ․** Լոգիստիկայի կազմակերպման այլընտրանքնային հնարավորությունների ստեղծում, մասնավորապես օդային և երկաթգծային ճանապարհով բեռների տեղափոխման հնարավորությունների ստեղծում։

**գ․** Աշխատանքների իրականացում ուղղված Լարսի անցակետում հայկական բեռների համար «կանաչ ուղու» բացում։

**դ․** Լարսում առաջացող խնդիրների բացահայտում և դրանց լուծման ապահովում, ընդհուպ մշտական ներկայացուցիչի ապահովում։

**ե․** Դեպի ՌԴ այլընտրանքային ավտոճանապարհի բացմանն ուղղված աշխատանքների իրականացում։

**զ․** Աջակցություն մասնագիտացված լոգիստիկ կառույցների և ծառայությունների ձևավորմանը։

**է․**Ապրանքների վաճառքի էլեկտրենային հարթակների ձևավորման աջակցություն։

1. **Շուկաների ընդլայնման ապահովում.**

39․ Արտադրանքի մրցունակության տեսանկյունից կարևորվում էշուկաներում ճիշտ դիրքավորվելը և ներկայանալը։

**3․1) Արտահանման զարգացման ապահովում**

40․ Հայաստանի արդյունաբերական ճյուղի մի զգալի հատվածն ունի արտահանման մեծ ներուժ: Այդ իսկ պատճառով էլ դեռևս 2011 թվականից ՀՀ կառավարությունը որդեգրել է արտահանմանն ուղղված արդյունաբերական քաղաքականության իրականացումը և այդ տեսանկյունից արդյունաբերական մի շարք ենթաճյուղեր համարվել են գերակա, որոնց ուղղությամբ մշակվել և իրականացվում են գործողություններ: Սակայն հարկ է նշել, որ արտահանմանն ուղղությունը ունի զարգացման մեծ հեռանկար և այդ առումով անհրաժեշտ է ապահովել այդ քաղաքականության իրականացման շարունակականությունը և հետագա զարգացումը: Արտահանման զարգացման տեսանկյունից` բացի գերակա ճյուղերից, պետք է շեշտադրում կատարել նաև արդյունաբերությամ մյուս ճյուղերին:

41․ Արտահանման զարգացման առումով կառավարությունը կիրականացնի՝

**ա**․ Արտահանմանն ուղղված առկա պետական աջակցության ծրագրի շարունակական իրականացում։

**բ․** Գնահատել արտահանման տեսանկյունից հեռանկարային այլ ոլորտներ ներգրավելու հնարավորությունը։

**գ․** Արտահանման դիվերսիֆիկացմանն ուղղված միջոցառումների և աջակցության նոր գործիքների մշակում և ներդրում, մասնավորապես` նոր շուկաների ուսումնասիրություն և այդ շուկաներ մուտքի ապահովմանն ուղղված գործողություններ։

**դ**․ Արտերկրում առևտրային ներկայացուցչությունների, մեծածախ բազաների կամ լոգիստիկ կենտրոնների և տների հիմնում, ինչպես նաև թիրախային շուկաներում վաճառքի և առաջմղման ներկայացուցչությունների հիմնում։

**ե**․ Արտահանման շուկաներում առանձին ոլորտների առաջմղում և երկրի բրենդինգի իրականացում։

**զ**․ Աջակցություն մասնագիտացված արտահանող կառույցների ձևավորմանը։

**է**․ Արտահանողներին «պարգևավճարների» տրամադրման մեխանիզմի ներդրում։

**ը.** Արտաքին տնտեսական գործունեության իրականացման շրջանակներում կիրառվող թույլատվական փաստաթղթերի էլեկտրոնային տրամադրում Մեկ կանգառ, մեկ պատուհան համակարգի միջոցով և մաքսային ձևակերպումների համակարգի տվյալների փոխանակում, այդ թվում՝ ՀՀ էկոնոմիկայի նախարարության և/կամ նախարարության ենթակայության տակ գտնվող մարմինների մասով,

**թ**. Արտաքին տնտեսական գործունեության իրականացաման գործընթացներում ներգրավված և/կամ տվյալ ոլորտում կարգավորող, հսկողական, վերլուծական և այլ գործառույթներ իրականացնող բոլոր պետական, ինչպես նաև ոչ պետական մամինների ինտեգրում Մեկ կանգառ, մեկ պատուհան համակարգին:

**ժ**․ ԵԱՏՄ և ԵՄ երկրների կազմակերպությունների հետ համագործակցության ընդլայնման ապահովում և խրախուսում, մասնավորապես բարձր տեխնոլոգիական մշակումների և արտադրանքի արտահանման նպատակով։

**3․2) Ներքին շուկայի հնարավորությունների արդյունավետ օգտագործում։**

42․ Միջազգային փորձը ցույց է տալիս, որ փոքր շուկա ունեցող երկրի արդյունաբերության զարգացման համար արտահանումը կարևոր նախապայման է, սակայն ճյուղի զարգացման տեսանկյունից ներքին շուկայի ռեսուրսների մոբիլիզացիան և արդյունավետ ուղղորդումը ոչ պակաս կարևոր են: Տեղական շուկայի ռեսուրսների օգտագործման տեսանկյունից կարևորվում է նաև տեղական արդյունաբերական ընկերությունների միջև կոոպերացիոն կապերի զարգացումը և կլաստերների ձևավորումը: Նշվածը պայմանավորված է նաև իրազեկվածության ցածր մակարդակով: Հաշվի առնելով Հայաստանի անդամակցությունը ԵԱՏՄ-ին, պետք է նախատեսել նաև կոոպերացիոն կապերի զարգացումը անդամ երկրների արդյունաբերական ընկերությունների և հայկական արդյունաբերական ընկերությունների միջև:

43․ Այս նպատակով առաջիկա հինգ տարիներին ՀՀ կառավարությունը կիրագործի հետևյալը`

**ա․** Բարենպաստ մրցակցային միջավայրի ձևավորման նպատակով օրենսդրական, տեխնիկական կանոնակարգման դաշտի մոնիթորինգի իրականացում և շարունակական բարելավում:

**բ․** Տեղական արտադրական ընկերությունների և ներկրողների միջև համագործակցության սերտացման նպատակով` պարբերական հանդիպում-քննարկումների կազմակերպում և համագործակցության զարգացմանն ուղղված պետական խթանման և աջակցության այլ մեխանիզմների կիրառում:

**գ**․ Տեղական արտադրանքի ներքին շուկայում ներկայացման (ցուցահանդեսներ և այլն), գովազդի և PR արշավների կազմակերպման աջակցություն:

**դ․** Տեղական և ԵԱՏՄ անդամ երկրների արդյունաբերական ընկերությունների միջև համագործակցության ընդլայնման նպատակով հանդիպում-քննարկումների կազմակերպում:

**ե․** ԵԱՏՄ անդամ երկրների կողմից իրականացվող ներմուծման փոխարինման և կոոպերացիոն ծրագրերում հայկական արդյունաբերական ընկերությունների ներգրավման աջակցություն։

**զ․** Պետական գնումներում երկարաժամկետ պայմանագրերի համակարգի բարելավում։

**է․** ՀՀ ներմուծվող ապրանքների արտադրող կազմակերպություններին ՀՀ ներգրավման և տեղում արտադրության կազմակերպմանն ուղղված աշխատանքների իրականացում։

**ը.** Ներքին շուկայում ապրանքների սպառման համար անհրաժեշտ թույլատվական փաստաթղթերի էլեկտրոնային տրամադրում Մեկ կանգառ, մեկ պատուհան համակարգի միջոցով և հարկային համակարգի հետ տվյալների փոխանակում, այդ թվում՝ ՀՀ էկոնոմիկայի նախարարության և/կամ նախարարության ենթակայության տակ գտնվող մարմինների մասով,

**թ.** Ներքին շուկայում կարգավորող, հսկողական, վերլուծական և այլ գործառույթներ իրականացնող բոլոր պետական, ինչպես նաև ոչ պետական մարմինների տվյալների փոխանակում և/կամ տեղեկատվության միասնական օգտագործման մեխանիզմենրի ապահովում,

**ժ․** Գործարարությանն աջակցող կառույցների կարողությունների զարգացում, որոնց միջոցով կդյուրացվի համագործակցությունը մասնավոր հատվածի հետ,

**ի․** Աջակցել ձեռնարկություններին ԵԱՏՄ երկրներում կազմակերպվող տենդերներին մասնակցության առումով։

**3․3) Միջանկյալ սպառման ապրանքների հասանելիության ապահովում**

44․ Հումքի անխափան և ժամանակին մատակարարումները կարևոր նշանակություն ունի արտադրության կազմակրպման առումով։ Սակայն հանրապետությունում գործող մի շարք ճյուղեր աշխատում են ներկրվող հումքով և դրա մատակարարումները ընկերությունների համար առաջացնում են դժվարություններ։ Մասնավորապես հագուստի արտադրության ոլորտում ընկերությունների հիմնական մասը գործում են փոքր ծավալներով, և հումքի փոքր խմբաքանակների մատակարարումները թանկացնում է այն, ադամանդագործության ոլորտում հումքի որակական հատկանիշներն են հանդիսանում խնդիր և այլն։

45․ Այս նպատակով առաջիկա հինգ տարիներին ՀՀ կառավարությունը կիրագործի հետևյալը`

**ա**․ Հումքի այլընտրանքային աղբյուրների ստեղծման ապահովում։

**բ․** Տեղական ռեսուրսների խորը վերամշակման կազմակերպման աջակցություն, որը հետագայում կհանդիսանա հումք այլ արտադրությունների համար։

**գ․ Հ**ումքի և այլ պարագաների կետնտրոնացված մատակարարման կամ արտադրության կազմակերպման խթանում։

1. **Կապիտալի հասանելիության և արտահանման, արտարժութային ռիսկերի նվազեցման ապահովում.**

**4․1) Ներդրումների ներգրավման և ֆինանսական ռեսուրսների մատչելիության ապահովում**

46․ Հանրապետության արդյունաբերության ճյուղը նույնպես կարիք ունի մատչելի ֆինանսական ներդրումների, սակայն այնտեղ ներդրումների ներգրավման համար անհրաժեշտ է համապատասխան միջավայրի և ռեսուրսների ստեղծում: Մասնավորապես` հաշվի առնելով, որ արդյունաբերության ճյուղում ներդրումների հետգնման ժամկետն ավելի երկարատև է ու հետևաբար ռիսկային, ուստի անհրաժեշտ է այնպիսի տնտեսական քաղաքականության իրականացում, որը կապահովի առավել կայունություն և կանխատեսելիություն։

47․ Վերոնշյալի ապահովման նպատակով առաջիկա հինգ տարիներին ՀՀ կառավարությունը կիրագործի հետևյալը.

**ա․** Ակտիվների կառավարման մասնավոր բաժնեմասնակցային ներդրումային ֆոնդի (private equity fund) ստեղծման աջակցություն։

**բ ․**Նպատակային վարկային միջոցների տոկոսադրույքի սուբսիդավորման գործիքի ընդլայնում՝ առաջնահերթ համարելով արտահանման և նորարական տեխնոլոգիաների ծրագրերի ֆինանսավորումները։

**գ․** Արժեթղթերի շուկայի զարգացում։

**դ․** ԱԱՀ-ի դեպիտորական պարտքերի արագ վերադարձման մաեխանիզմի ներդրում տեխնոլոգիական վերազինման նպատակով։

**4․2) Արտահանման, արտարժութային ռիսկերի նվազեցում**

48․ Մրցունակության տեսանկյունից կարևոր դերակատարություն ունի արտահանման ժամանակ առաջացող ռիսկերը։ Մասնավորապես գործընկերների կողմից վճարումների ուշացումը կամ չկատարումը, արտարժութային փոխարժեքների մեծ տատանումները։ Նմանատիպ ռիսկերը ամբողջական բացառել հնարավոր չէ, սակայն դրանք նվազեցնելու նպատակով կարելի է դարձներ առավելագույնս կառավարելի։

49․ Այս նպատակով առաջիկա հինգ տարիներին ՀՀ կառավարությունը կիրագործի հետևյալը`

**ա․** Հայաստանի Հանրապետության տեղական շուկայում առևտրային գործարքների ապահովագրության գործիքի ներդրում (Հայաստանի Արտահանման Ապահովագրական Գործակալություն ԱՓԲԸ-ի միջոցով)։

**բ․** Արտահանման ժամանակ արտարժույթային ռիսկերի նվազեցում, մասնավորապես ՍՎՕՊ գործիքի ներդրում և ֆակտորինգի կիրառության ընդլայնում։

**գ․** Արտահանման ապահովագրության շրջանակների և գործիքների ընդլայնումը։

**VIII. Ռազմավարության ֆինանսավորումը**

50. Ռազմավարության իրականացման ապահովման համար անհրաժեշտ ֆինանսական միջոցները կնախատեսվեն ՀՀ պետական բյուջեով տարեկան կտրվածքով, բյուջետային գործընթացի պահանջներին համապատասխան, ինչը բխում է նաև «Արդյունաբերական քաղաքականության մասին» ՀՀ օրենքից։

51. Ռազմավարության իրականացման համար ֆինանսական միջոցներ կարող են ներգրավվել օրենսդրությամբ չարգելված այլ աղբյուրներից:

52. Ֆինանսական գնահատականները կտրվեն յուրաքանչյուր միջոցառման համար համապատասխան տարվա բյուջետային հայտերում և ՄԺԾԾ-ներում: